Na temelju članka 59., 62. i 132. Zakona o komunalnom gospodarstvu («Narodne novine», broj 68/18., 110/18., 32/20. i 145/24.) i članka 51. Statuta Grada Drniša („Službeni glasnik Grada Drniša“, broj: 2/21 i 2/22), Gradsko vijeće Grada Drniša, na 4. sjednici, od 20. listopada 2025. godine, donosi

# ODLUKU

## o proglašenju komunalne infrastrukture javnim dobrom u općoj uporabi

**Članak 1.**

Ovom Odlukom javnim dobrom u općoj uporabi proglašava se sljedeća komunalna

infrastruktura:

|  |  |  |  |  |  |
| --- | --- | --- | --- | --- | --- |
|  |  |  | dosadašnje stanje | | novo stanje |
| Naziv komunalne infrastrukture | Vrsta komunalne infrastrukture | Katastarska općina | broj katastarske čestice | zemljišnoknjižna oznaka čestice | broj katastarske i zemljišnoknjižne čestice |
| Sportsko igralište na Podvornici | Javna zelena površina | 305626, Drniš | dio k.č. 8/2 | dio k.č. 8/2 | k.č. 2238 |
| dio k.č. 8/4 | dio k.č. 8/4 |
| dio k.č. 8/5 | dio k.č. 8/1 |
| k.č. 12/2 | k.č. 12/2 |
| - | k.č. 13 |

## Članak 2.

Komunalna infrastruktura iz članka 1. ove Odluke u naravi je vanjsko višenamjensko sportsko igralište s tribinama i pomoćnim objektima na Športskom parku Podvornica izgrađeno do stupanja na snagu Zakona o komunalnom gospodarstvu („Narodne novine“ broj 68/18, 110/18, 32/20 i 145/24), a isto nije evidentirano u katastrom operatu i zemljišnim knjigama u skladu s stvarnim stanjem.

**Članak 2.**

Primjenom čl. 132. Zakona o komunalnom gospodarstvu, a na temelju geodetskog elaborata izvedenog stanja komunalne infrastrukture broj 2025-306 izrađen od strane GEO LOBI d.o.o., Trg Oluje 18, Knin, evidentirat će se novo stanje u zemljišnim knjigama te u nadležnom katastarskom operatu Državne geodetske uprave.

## Članak 4.

Nalaže se Općinskom sudu u Šibeniku, Zemljišnoknjižni odjel Drniš, upis komunalne infrastrukture iz članka 1. ove Odluke kao javnog dobra u općoj uporabi u neotuđivom vlasništvu Grada Drniša, Trg kralja Tomislava 1, Drniš, OIB: 38309740312.

## Članak 5.

Ova Odluka stupa na snagu osmog dana od dana objave u «Službenom glasniku Grada

Drniša».

KLASA: 943-01/25-01/2

URBROJ: 2182-6-25-1

Drniš,20. listopada 2025.

**GRADSKO VIJEĆE GRADA DRNIŠA**

**PREDSJEDNICA**

**Majdi Pamuković, prof., v.r.**

**OBRAZLOŽENJE**

**Prijedloga Odluke o proglašenju komunalne infrastrukture javnim dobrom u općoj uporabi**

1. PRAVNI TEMELJ ZA DONOŠENJE ODLUKE

Pravni temelj za donošenje Odluke o proglašenju komunalne infrastrukture javnim dobrom u općoj uporabi je članak 62. stavak 1. Zakona o komunalnom gospodarstvu (Narodne novine 68/18, 110/18, 32/20 i 145/24; u nastavku teksta: Zakon) kojim je propisano da odluku o proglašenju komunalne infrastrukture javnim dobrom u općoj uporabi donosi predstavničko tijelo jedinice lokalne samouprave i članak 51. Statuta Grada Drniša („Službeni glasnik Grada Drniša“, broj: 2/21 i 2/22) kojim je propisano da Gradsko vijeće Grada Drniša donosi odluke i druge opće akte kojima se uređuju pitanja iz samoupravnog djelokruga Grada.

1. OCJENA STANJA, OSNOVNA PITANJA KOJA SE UREĐUJU ODLUKOM I SVRHA DONOŠENJA

Sukladno članku 59. Zakona komunalnu infrastrukturu predstavljaju: nerazvrstane ceste, javne prometne površine na kojima nije dopušten promet motornih vozila, javna parkirališta, javne garaže, javne zelene površine, građevine i uređaji javne namjene, javna rasvjeta, groblja i krematoriji na grobljima, građevine namijenjene obavljanju javnog prijevoza.

Člankom 60. stavkom 5. Zakona propisano je da su javne zelene površine parkovi, drvoredi, živice, cvjetnjaci, travnjaci, skupine ili pojedinačna stabla, dječja igrališta s pripadajućom opremom, javni športski i rekreacijski prostori, zelene površine uz ceste i ulice, ako nisu sastavni dio nerazvrstane ceste odnosno ulice i sl.

Zakon regulira pravno-tehničke radnje i postupak za evidentiranje u katastru i upis u zemljišne knjige komunalne infrastrukture izgrađene do stupanja na snagu Zakona (4. kolovoz 2018.).

Člankom 61. stavcima 4. i 5. Zakona propisano je da komunalna infrastruktura stječe status javnog dobra u općoj uporabi danom njezine izgradnje, uređenja odnosno stupanja na snagu odluke o proglašenju javnog dobra u općoj uporabi te da se komunalna infrastruktura upisuje u zemljišne knjige kao javno dobro u općoj uporabi i kao vlasništvo odnosno suvlasništvo jedinice lokalne samouprave i/ili javnog isporučitelja koji upravlja komunalnom infrastrukturom.

Člankom 62. stavkom 4. Zakona propisano je da odluka mora sadržavati naziv i vrstu komunalne infrastrukture, podatak o katastarskoj i zemljišnoknjižnoj čestici i katastarskoj općini na kojoj se infrastruktura nalazi te nalog nadležnom sudu za upis statusa javnog dobra u općoj uporabi u zemljišne knjige.

Odredbom članka 132. stavka 1. Zakona propisano je da komunalna infrastruktura iz članka 59. stavka 1. Zakona izgrađena do dana stupanja na snagu Zakona koja nije evidentirana u katastru ili nije evidentirano njezino stvarno stanje, evidentira se u katastru na temelju geodetskog elaborata izvedenog stanja komunalne infrastrukture, potvrde jedinice lokalne samouprave da se radi o komunalnoj infrastrukturi, a koje pribavlja i nadležnom tijelu za katastar dostavlja jedinica lokalne samouprave odnosno javni isporučitelj koji upravlja komunalnom infrastrukturom i rješenja nadležnog zemljišnoknjižnog suda o provedbi prijavnog lista u zemljišnu knjigu. Prijavni list za prethodnu provedbu u zemljišnoj knjizi izrađen u skladu s pregledanim i potvrđenim geodetskim elaboratom izvedenog stanja komunalne infrastrukture i potvrdu jedinice lokalne samouprave da se radi o komunalnoj infrastrukturi, zemljišnoknjižnom sudu po službenoj dužnosti dostavlja nadležni ured za katastar.

Odredbom članka 132. stavka 3. Zakona propisano je da se komunalna infrastruktura evidentira u katastru i upisuje u zemljišne knjige kao neotuđivo vlasništvo odnosno suvlasništvo jedinice lokalne samouprave na čijem području se nalazi i /ili javnog isporučitelja koji upravlja komunalnom infrastrukturom, neovisno o postojanju upisa vlasništva i/ili drugih stvarnih prava treće osobe.

Svrha opisanih odredbi je konačno razrješenje pravnog statusa komunalne infrastrukture koja nije evidentirana u katastru ili nije evidentirana u cijelosti i koja nije upisana u zemljišne knjige, radi usklađenja upisa sa stvarnim stanjem izgrađene komunalne infrastrukture.

Za javnu zelenu površinu – javni sportski i rekreacijski prostor na Športskom parku Podvornica, u naravi višenamjensko sportsko igralište, izrađen je Geodetski elaborat izvedenog stanja komunalne infrastrukture broj 2025-306 izrađen od strane GEO LOBI d.o.o., Trg Oluje 18, Knin, po ovlaštenom inženjeru geodezije Barišić Stipe mag.ing.geod. et geoinf.

Slijedom navedenog predlaže se proglasiti javnim dobrom u općoj uporabi javnu zelenu površinu – Sportsko igralište na Podvornici.

1. SREDSTVA ZA PROVOĐENJE ODLUKE

Za provođenje predložene odluke osigurana su sredstva u Proračunu Grada Drniša za 2025. godinu